
Kardatuxan 2,5 mg filmtabletta

rivaroxabán

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához vagy gyógyszerészéhez.
-	Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
1. Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont. 

A betegtájékoztató tartalma:

1. Milyen típusú gyógyszer a Kardatuxan és milyen betegségek esetén alkalmazható?
2. Tudnivalók a Kardatuxan szedése előtt
3.	Hogyan kell szedni a Kardatuxan-t?
4.	Lehetséges mellékhatások
5.	Hogyan kell a Kardatuxan-t tárolni?
6.	A csomagolás tartalma és egyéb információk


1. Milyen típusú gyógyszer a Kardatuxan és milyen betegségek esetén alkalmazható?

Ön azért kapott Kardatuxan-t,
· mert Önnél akut koronária szindrómát diagnosztizáltak (olyan tünetegyüttes, amely magában foglalja a szívrohamot és az instabil anginát, amely egy súlyos mellkasi fájdalom), és bizonyos, a szívre vonatkozó vérvizsgálatok eredményei magasabb értéket mutattak.

A Kardatuxan felnőtteknél csökkenti az újabb szívroham előfordulását, illetve csökkenti a valamilyen szív- vagy érrendszeri betegség következtében történő halálozás kockázatát.
A Kardatuxan-t nem önmagában fogják adni. Kezelőorvosa tájékoztatni fogja, hogy az alábbiak közül melyiket kell még szednie:
· acetilszalicilsav vagy
· acetilszalicilsav klopidogrellel vagy tiklopidinnel.

vagy

· mert Önnél magas vérrögképződési kockázatot diagnosztizáltak szívkoszorúér‑ vagy tüneteket okozó perifériás artériás betegség miatt.
A Kardatuxan felnőtteknél csökkenti a vérrögök kialakulásának (aterotrombotikus események) kockázatát.
A Kardatuxan‑t nem önmagában fogják adni. Kezelőorvosa tájékoztatni fogja arról, hogy még acetilszalicilsavat is szednie kell.
Bizonyos esetekben, ha a Kardatuxan-t a véráramlás helyreállítása érdekében a láb egy beszűkült vagy elzáródott artériájának megnyitását célzó eljárást követően kapja, a kezelőorvosa klopidogrelt is felírhat Önnek, amelyet az acetilszalicilsav mellett, rövid ideig szintén szednie kell.

A Kardatuxan a rivaroxabán nevű hatóanyagot tartalmazza, és a véralvadásgátló szerek csoportjába tartozik. Egy véralvadási faktor (Xa faktor) gátlásán keresztül fejti ki hatását, csökkentve ezáltal a vérrögök kialakulását.


2. Tudnivalók a Kardatuxan szedése előtt

Ne szedje a Kardatuxan-t:
· ha allergiás a rivaroxabánra vagy a gyógyszer (6. pontban felsorolt) egyéb összetevőjére; 
· ha Önnél jelentős vérzés áll fenn; 
· ha Önnek olyan, szervet érintő betegsége vagy állapota van, amely megemeli a súlyos vérzés kockázatát (például gyomorfekély, agysérülés vagy agyi eredetű vérzés, a közelmúltban lezajlott agy‑ vagy szemműtét), 
· ha Ön véralvadásgátló gyógyszereket szed (például warfarin, dabigatrán, apixabán vagy heparin), kivéve, amikor véralvadásgátló kezelést vált, vagy amikor vénás vagy artériás kanülön keresztül kap heparint, hogy az átjárható maradjon; 
· ha Önnek akut koronária szindrómája van, és korábban már fellépett Önnél agyvérzés vagy vérrög volt az agyában (sztrók);
· ha Önnek szívkoszorúér‑ vagy perifériás artériás betegsége van, és korábban agyvérzéssel járó, sztrókon esett át, vagy az agy mély szöveteit vérrel ellátó kis artériák elzáródása (lakunáris sztrók) fordult elő Önnél vagy a megelőző egy hónapban agyi vérrögképződés (iszkémiás, nem lakunáris sztrók) lépett fel Önnél;
· ha Ön olyan májbetegségben szenved, ami fokozott vérzési kockázathoz vezet; 
· ha Ön terhes vagy szoptat. 
Ne szedje a Kardatuxan‑t és mondja el kezelőorvosának, ha a fentiek közül bármelyik érvényes Önre!

Figyelmeztetések és óvintézkedések
A Kardatuxan szedése előtt beszéljen kezelőorvosával vagy gyógyszerészével.
A Kardatuxan‑t nem szabad bizonyos más, véralvadását gátló gyógyszerekkel, mint például prazugrellel vagy tikagrelorral együtt szednie, kivéve az acetilszalicilsavat és a klopidogrelt/tiklopidint.

A Kardatuxan fokozott elővigyázatossággal alkalmazható 
· ha Önnél fokozott a vérzés kockázata, amely fennállhat a következő helyzetekben: 
· súlyos vesebetegség, mivel a vesefunkció befolyásolhatja a szervezetében hatást kifejtő gyógyszer mennyiségét; 
· ha Ön más gyógyszereket használ a véralvadás gátlására (például warfarint, dabigatránt, apixabánt vagy heparint), amikor véralvadásgátló kezelést vált, vagy mialatt vénás vagy artériás kanülön keresztül kap heparint, hogy az átjárható maradjon (lásd még „Egyéb gyógyszerek és a Kardatuxan” c. részt); 
· véralvadási zavarok miatt; 
· nagyon magas vérnyomás, amelyet nem állítottak be gyógyszeres terápiával; 
· olyan gyomor‑ vagy bélbetegségek amelyek vérzést okozhatnak, például gyomor- vagy bélgyulladás, vagy nyelőcsőgyulladás, például reflux (a gyomorsav nyelőcsőbe történő visszafolyása) miatt vagy olyan daganatok, amelyek a gyomorban vagy a bélben vagy a nemiszervekben vagy a húgyutakban helyezkednek el;
· a szemfenéki erekkel kapcsolatos probléma (retinopátia); 
· olyan tüdőbetegség, amelyben a hörgők kitágulnak és megtelnek gennyel (bronhiektázia) vagy korábbi tüdővérzés;
· ha Ön 75 évesnél idősebb;
· ha testtömege 60 kg-nál kisebb;
· ha koszorúér-betegsége van, ami súlyos tünetekkel járó szívelégtelenséggel társul;
· ha Önnek műbillentyű van a szívében 
· ha Önnek tudomása van arról, hogy az antifoszfolipid szindróma elnevezésű betegségben szenved (az immunrendszer rendellenessége, amely a vérrögök kialakulásának nagyobb kockázatával jár), tájékoztassa kezelőorvosát, aki eldönti, hogy szükség van-e a kezelés módosítására.
Amennyiben a fentiek közül bármelyik érvényes Önre, jelezze kezelőorvosának a Kardatuxan szedésének megkezdése előtt. Kezelőorvosa dönti el, hogy kezeli-e Önt ezzel a gyógyszerrel, és hogy szorosabb megfigyelés alá helyezi-e Önt. 

Ha Önnek műtéten kell átesnie: 
· nagyon fontos, hogy a Kardatuxan‑t a műtét előtt és után pontosan azokban az időpontokban vegye be, amikor azt a kezelőorvos Önnek előírta. 
· ha a műtéte során gerincbe adott injekció vagy katéter alkalmazása szükséges (például epidurális vagy spinális érzéstelenítés vagy fájdalomcsillapítás céljából): 
· nagyon fontos, hogy az injekció beadása vagy a katéter eltávolítása előtt a Kardatuxan‑t pontosan azokban az időpontokban vegye be, amikor azt a kezelőorvos Önnek előírta.
· azonnal jelezze kezelőorvosának, ha zsibbadást vagy gyengeséget érez a lábában, illetve ha a bél- vagy a húgyhólyag működési problémáját észleli az érzéstelenítés befejezése után, mert ebben az esetben sürgősségi beavatkozás szükséges. 

Gyermekek és serdülők 
A rivaroxabán 2,5mg-os tabletta nem javasolt 18 éves kor alatti személyek számára. A gyógyszer gyermekeknél és serdülőknél történő alkalmazásával kapcsolatban nincs elegendő információ.

Egyéb gyógyszerek és a Kardatuxan
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről beleértve a vény nélkül kapható készítményeket. 
· Ha az alábbi gyógyszerek valamelyikét szedi: 
· néhány gombás fertőzés kezelésére szolgáló készítmény (például flukonazol, itrakonazol, vorikonazol, pozakonazol), kivéve, ha csak a bőrön kerül alkalmazásra;
· ketokonazol tabletta (Cushing–szindróma kezelésére alkalmazzák, amikor a szervezet túl nagy mennyiségű kortizolt termel); 
· néhány baktérium okozta fertőzés kezelésére szolgáló készítmény (például klaritromicin, eritromicin);
· néhány HIV / AIDS kezelésére szolgáló vírusellenes készítmény (például ritonavir); 
· egyéb véralvadásgátló szerek (például enoxaparin, klopidogrel vagy K-vitamin-antagonisták, úgymint a warfarin és az acenokumarol, továbbá a prazugrél és a tikagrelor (lásd a „Figyelmeztetések és óvintézkedések” című pontot); 
· gyulladáscsökkentő vagy fájdalomcsillapító gyógyszerek (például naproxén vagy acetilszalicilsav); 
· dronedaron, a szívritmuszavar kezelésére alkalmazott gyógyszer; 
· depresszió kezelésére szolgáló bizonyos gyógyszerek (szelektív szerotoninvisszavétel-gátlók [SSRI] vagy szerotonin-noradrenalin-visszavétel-gátlók [SNRI]). 
Amennyiben a fentiek közül bármelyik érvényes Önre, ezt mondja el kezelőorvosának a Kardatuxan szedésének megkezdése előtt, mert fokozhatja a Kardatuxan hatását. Kezelőorvosa dönti el, hogy kezeli-e Önt ezzel a gyógyszerrel, és hogy szorosabb megfigyelés alá helyezi-e Önt. 
Ha a kezelőorvosa úgy gondolja, hogy Önnél fokozott a gyomor- vagy bélfekély kialakulásának kockázata, akkor fekélymegelőző kezelést is alkalmazhat.

· Ha az alábbi gyógyszerek valamelyikét szedi:
· néhány, az epilepszia kezelésére szolgáló gyógyszer (fenitoin, karbamazepin, fenobarbitál);
· közönséges orbáncfű (Hypericum perforatum), amely a depresszió kezelésére alkalmas gyógynövény;
· rifampicin, ami egy antibiotikum. 
Amennyiben a fentiek közül bármelyik érvényes Önre, jelezze ezt kezelőorvosának a Kardatuxan szedésének megkezdése előtt, mert csökkentheti a Kardatuxan hatását. Kezelőorvosa dönti el, hogy kezeli-e Önt Kardatuxan-val, és hogy szorosabb megfigyelés alá helyezi-e Önt.

Terhesség és szoptatás
Ne szedje a Kardatuxan-t, ha Ön terhes vagy szoptat. Ha fennáll a teherbeesés lehetősége, használjon megbízható fogamzásgátló módszert a Kardatuxan szedése alatt. Ha Ön teherbe esik, miközben ezt a gyógyszert szedi, azonnal tájékoztassa erről kezelőorvosát, aki dönteni fog a kezelés további menetéről.

A készítmény hatásai a gépjárművezetéshez és a gépek kezeléséhez szükséges képességekre
A Kardatuxan szédülést (gyakori mellékhatás) vagy ájulást (nem gyakori mellékhatás) okozhat (lásd 4. pont „Lehetséges mellékhatások”). Nem szabad gépjárművet vezetnie, kerékpároznia, szerszámokat vagy gépeket kezelnie, amennyiben ezek a tünetek jelentkeznek Önnél. 

A Kardatuxan tejcukrot (laktóz) és nátriumot tartalmaz
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert. 
Ez a gyógyszer kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.


3. Hogyan kell szedni a Kardatuxan-t?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét. 

Mennyit kell szedni a gyógyszerből? 
A készítmény ajánlott adagja naponta kétszer egy 2,5 mg‑os tabletta. A Kardatuxan‑t minden nap, lehetőleg azonos időben vegye be (például egy tablettát reggel, egyet este). Ezt a gyógyszert étkezés közben vagy étkezéstől függetlenül is be lehet venni.

Ha egészben nehezen tudja lenyelni a tablettát, beszéljen kezelőorvosával a Kardatuxan bevételének egyéb lehetőségeiről. A tabletta porrá törhető, és közvetlenül a bevétel előtt vízzel vagy almapürével elkeverve is bevehető. 
Ha szükséges, kezelőorvosa a porrá tört Kardatuxan tablettát gyomorszondán keresztül is beadhatja Önnek.

A Kardatuxan-t nem önmagában fogják adni. 
Kezelőorvosa tájékoztatni fogja, hogy még acetilszalicilsavat is szednie kell.
Amennyiben akut koronária szindróma után kapja a Kardatuxan-t, kezelőorvosa arról tájékoztathatja, hogy még klopidogrelt vagy tiklopidint is szednie kell. 
Amennyiben a Kardatuxan-t a véráramlás helyreállítása érdekében a láb egy beszűkült vagy elzáródott artériájának megnyitását célzó eljárást követően kapja, a kezelőorvosa klopidogrélt is felírhat Önnek, amelyet az acetilszalicilsav mellett, rövid ideig szintén szednie kell.

Kezelőorvosa tájékoztatni fogja arról, hogy ezekből mennyit kell szednie (általában naponta 75‑100 mg acetilszalicilsavat vagy naponta 75‑100 mg acetilszalicilsavat és naponta 75 mg klopidogrélt vagy a tiklopidin normál napi adagját).

Mikor kell bevenni a Kardatuxan-t? 
Akut koronária szindróma után a Kardatuxan-val végzett kezelést az akut koronária szindróma stabilizálását követően a lehető leghamarabb, de legkorábban a kórházi felvételt követő 24 óra elteltével, illetve akkor kell megkezdeni, amikor az infúzióba (parenterálisan) alkalmazott véralvadásgátló‑kezelést egyébként is leállítanák.
Amennyiben Önnél szívkoszorúér‑ vagy perifériás artériás betegséget diagnosztizáltak, kezelőorvosa tájékoztatni fogja Önt, hogy mikor kell megkezdenie a Kardatuxan-kezelést.
Kezelőorvosa fogja eldönteni, hogy a kezelést meddig kell folytatni.

Ha az előírtnál több Kardatuxan-t vett be 
Azonnal tájékoztassa kezelőorvosát, ha a szükségesnél több Kardatuxan-t vett be! A szükségesnél több Kardatuxan bevétele fokozza a vérzés veszélyét.

Ha elfelejtette bevenni a Kardatuxan-t
Ne vegyen be kétszeres adagot a kihagyott tabletta pótlására. Ha kimaradt egy adag, akkor a szokásos időben vegye be a következő adagot.

Ha idő előtt abbahagyja a Kardatuxan szedését
A Kardatuxan‑t rendszeresen szedje mindaddig, amíg a kezelőorvosa rendeli Önnek.

Ne hagyja abba a Kardatuxan szedését anélkül, hogy ezt kezelőorvosával megbeszélné. Ha abbahagyja ennek a gyógyszernek a szedését, akkor fokozott lehet egy újabb szívroham előfordulásának vagy a sztróknak a kockázáta, továbbá nagyobb lehet annak a kockázata is, hogy Ön valamilyen szív- vagy érrendszeri betegség következtében hal meg.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 

Mint az egyéb, hasonló gyógyszerek amelyek csökkentik a vérrög kialakulását, a Kardatuxan is okozhat vérzést, mely akár életveszélyes is lehet. A jelentős vérzés hirtelen bekövetkező vérnyomáseséshez vezethet (sokk). Bizonyos esetekben a vérzés fennállása esetleg nem nyilvánvaló. 

Azonnal tájékoztassa kezelőorvosát, ha az alábbi mellékhatások valamelyike jelentkezik Önnél: 
Vérzésre utaló jelek:
· agyvérzés vagy koponyaűri vérzés (tünetek lehetnek: fejfájás, egy oldali gyengeség, hányás, görcsök, öntudathiány és nyakmerevség. Komoly egészségügyi vészhelyzet, azonnal forduljon orvoshoz!).
· elhúzódó vagy jelentős vérzés 
· kivételes gyengeség, fáradtság, sápadtság, szédülés, fejfájás, ismeretlen eredetű duzzanat, légszomj, mellkasi fájdalom vagy angina pektorisz.
Kezelőorvosa dönthet úgy, hogy szorosabb megfigyelés alá helyezi Önt vagy változtat a kezelésen.

Súlyos bőrreakció jelei:
· terjedő, súlyos bőrkiütés, hólyagok vagy a nyálkahártyák elváltozásai, például a szájban vagy a szemekben (Stevens–Johnson-szindróma/toxikus epidermális nekrolízis).
· gyógyszermellékhatás, amely bőrkiütést, lázat, a belső szervek gyulladásait, hematológiai rendellenességeket, és szisztémás megbetegedést okozhat (DRESS tünetegyüttes).
Ezeknek a mellékhatásoknak a gyakorisága nagyon ritka (10 000‑ből legfeljebb 1 beteget érinthet).

Allergiás reakciók jelei: 
· az arc, az ajkak, a száj, a nyelv, illetve a garat duzzanata; nyelési nehézség; csalánkiütés és légzési nehézség; hirtelen vérnyomásesés.
A súlyos allergiás reakciók gyakorisága nagyon ritka (az anafilaxiás reakciók beleértve az anafilaxiás sokkot is – 10 000‑ből legfeljebb 1 beteget érinthet) és nem gyakori (angioödema és allergiás-ödéma (100‑ból legfeljebb 1 beteget érinthet).

A lehetséges mellékhatások teljes felsorolása: 

Gyakori (10‑ből legfeljebb 1 beteget érinthet): 
· a vörösvértestek számának csökkenése, melynek következtében bőre sápadt lehet, gyengeség és légszomj léphet fel;
· gyomor‑ vagy bélvérzés, vérzés a húgy‑ iletve ivarszervekből (vér a vizeletben és erős menstruációs vérzés), orrvérzés, fogínyvérzés; 
· bevérzés a szemben (beleértve a szemfehérjékből történő vérzést is);
· vérzés a szövetek közé vagy valamelyik testüregbe (vérömleny, véraláfutás);
· vér felköhögése;
· bőrbevérzés vagy bőr alatti vérzés;
· műtét utáni vérzés;
· vér vagy folyadék szivárgása a műtéti sebből;
· végtagduzzanat;
· végtagfájdalom;
· csökkent veseműködés (amelyet a kezelőorvosa által végzett vizsgálatok mutathatnak ki);
· láz;
· gyomorfájdalom, emésztési zavarok, hányinger vagy hányás, székrekedés, hasmenés; 
· alacsony vérnyomás (tünei lehetnek a szédülés vagy ájulás felálláskor); 
· csökkent általános erőnlét és energia (gyengeség, fáradtság), fejfájás, szédülés;
· kiütés, bőrviszketés; 
· a vérvizsgálatok bizonyos májenzimek értékének megemelkedését mutathatják ki. 

Nem gyakori (100‑ból legfeljebb 1 beteget érinthet): 
· agyvérzés vagy koponyaűri vérzés (lásd fent a vérzésre utaló jeleket); 
· ízületi vérzés, amely fájdalmat és duzzanatot okoz;
· trombocitopénia (a véralvadásban szerepet játszó sejtes elemek, a vérlemezkék alacsony száma);
· allergiás reakciók, ideértve az allergiás bőrreakciókat is;
· károsodott májműködés (amelyet a kezelőorvos által elvégzett vizsgálatok mutathatnak ki);
· laborvizsgálat során emelkedett lehet a bilirubinszint, néhány hasnyálmirigy- vagy májenzim szintje vagy a vérlemezkék száma;
· ájulás;
· rossz közérzet;
· gyorsabb szívverés;
· szájszárazság;
· csalánkiütés.

Ritka (1000‑ből legfeljebb 1 beteget érinthet): 
· izomvérzés; 
· epepangás (csökkent epeáramlás), hepatitisz (májgyulladás), beleértve a májsejtek károsodását is;
· a bőr és a szem besárgulása (sárgaság);
· helyi duzzanat;
· vérömleny (hematóma) a lágyékban, amely a szív katéteres vizsgálatának szövődményeként alakul ki, amikor a beszűkült koszorúerek kezelésé céljából egy katétert vezetnek fel a láb artériába (álaneurizma).

Nagyon ritka (10 000 ből legfeljebb 1 beteget érinthet): 
-	eozinofil granulocia sejtek (egy fehérvérsejt-típus) felhalmozódása, amely a tüdő gyulladását okozza (eozinofil pneumónia)

Nem ismert (a gyakoriság a rendelkezésre álló adatokból nem állapítható meg):
· súlyos vérzés után kialakuló veseelégtelenség;
· vérzés a vesében, néha vér jelenlétével a vizeletben, ami a vese nem megfelelő működéséhez vezet (antikoagulánsokkal összefüggő nefropátia);
· vérzést követően a kar vagy láb izomzatán belül kialakuló fokozott nyomás, amely fájdalomhoz, duzzanathoz, az érzékelés megváltozásához, zsibbadáshoz vagy bénuláshoz vezet (vérzés utáni kompartment szindróma).

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell Kardatuxan-t tárolni?

A gyógyszer gyermekektől elzárva tartandó! 

A dobozon, minden egyes buborékcsomagoláson feltüntetett lejárati idő (EXP) után ne alkalmazza a gyógyszert. A lejárati idő az adott hónap utolsó napjára vonatkozik. 

Ez a gyógyszer nem igényel különleges tárolást. 

Porrá tört tabletta
A porrá tört rivaroxabán tabletta 4 órán át stabil vízben és almaszószban.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Kardatuxan?
· A készítmény hatóanyaga a rivaroxabán. 2,5 mg rivaroxabán filmtablettánként.
· Egyéb összetevők: 
Tablettamag: mikrokristályos cellulóz, kroszkarmellóz-nátrium, laktóz‑monohidrát, hipromellóz, nátrium-laurilszulfát, magnázium‑sztearát. Lásd 2. pont „A Kardatuxan tejcukrot (laktóz) és nátriumot tartalmaz”.
Filmbevonat: makrogol PEG 4000 (E 1521), hipromellóz, titán-dioxid (E 171), laktóz‑monohidrát, sárga vas-oxid (E 172), triacetin.

Milyen a Kardatuxan külleme és mit tartalmaz a csomagolás?
A Kardatuxan 2,5 mg-os filmtabletta sárga, kerek kb. 5,5 mm átmérőjű, mindkét oldalán domború felületű filmtabletta, egyik oldalán „D0” jelöléssel.

A tabletták az alábbi kiszerelésekben kerülnek forgalomba:
· 14, 20, 28, 30, 56, 60, 90, 98, 100, 168 vagy 196 filmtabletta buborékcsomagolásban, dobozban vagy
· 20 × 1, 30 × 1, 60 × 1, 90 × 1 vagy 100 × 1 filmtabletta adagonként perforált buborékcsomagolásban, dobozban.
A buborékcsomagolás 10 vagy14 filmtablettát tartalmaz.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja 

Richter Gedeon Nyrt.
H-1103 Budapest
Gyömrői út 19-21.
Magyarország

Gyártó

GEDEON RICHTER POLSKA Sp. z o.o.
ul. Ks. J. Poniatowskiego 5
05-825 Grodzisk Mazowiecki
Lengyelország

Ezt a gyógyszert az Európai Gazdasági Térség tagállamaiban az alábbi neveken engedélyezték:

OGYI-T-24109/01      14×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/02      20×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/03      20×1      Al//Al (ezüst színű, lágy OPA/Al/PVC fóliából és kemény alumínium fóliából álló) adagonként perforált buborékcsomagolás
OGYI-T-24109/04      28×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/05      30×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/06      30×1      Al//Al (ezüst színű, lágy OPA/Al/PVC fóliából és kemény alumínium fóliából álló) adagonként perforált buborékcsomagolás
OGYI-T-24109/07      56×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/08      60×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/09      60×1      Al//Al (ezüst színű, lágy OPA/Al/PVC fóliából és kemény alumínium fóliából álló) adagonként perforált buborékcsomagolás
OGYI-T-24109/10      90×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/11      90×1      Al//Al (ezüst színű, lágy OPA/Al/PVC fóliából és kemény alumínium fóliából álló) adagonként perforált buborékcsomagolás
OGYI-T-24109/12      98×        Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/13      100×      Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/14      100×1    Al//Al (ezüst színű, lágy OPA/Al/PVC fóliából és kemény alumínium fóliából álló) adagonként perforált buborékcsomagolás
OGYI-T-24109/15      168×      Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás
OGYI-T-24109/16      196×      Al//Al (ezüst színű, lágy OPA/Al/PVC fóliából és kemény alumínium fóliából álló) buborékcsomagolás


A betegtájékoztató legutóbbi felülvizsgálatának dátuma: 2023. szeptember.

